**VETERINAARRAVIMITE KAUGMÜÜGI LOGO KASUTAMISE LEPING**

30.05.2024

**Ravimiamet** (registrikood 70003477; Nooruse tn 1, 50411 Tartu) (edaspidi **haldaja**), keda esindab peadirektor Katrin Kiisk

ja

**Pet24 OÜ** (registrikood 16710991; Pärnu mnt 130-47, Tallinn, Harju maakond) (edaspidi **kasutaja**), keda esindab juhatuse liige Margus Merima,

võttes aluseks järgneva:

* Euroopa Parlamendi ja Nõukogu määrus (EL) 2019/6, 11. detsember 2018, mis käsitleb veterinaarravimeid ning millega tunnistatakse kehtetuks direktiiv 2001/82/EÜ, artikkel 104;
* Komisjoni rakendusmäärus (EL) 2021/1904, 29. oktoober 2021, millega võetakse vastu kaugmüügi teel veterinaarravimite jaemüügi ühise logo kujundus;
* Ravimiseaduse § 31 lõigete 51 ja 52, mille kohaselt võib ravimite ja veterinaarias kasutatavate käsimüügiravimite kaugmüüki teostada üksnes Ravimiameti antud õiguse alusel, kui ravimite kaugmüügi nõuded ja tingimused on täidetud,

on sõlminud veterinaarravimite kaugmüügil kasutatava logo tasuta kasutamise lepingu (edaspidi **leping**).

1. **Lepingu ese**
	1. Lepingu esemeks on rakendusmääruse (EL) 2021/1904 lisas kujutatud veterinaarravimite kaugmüügil kasutatav logo (edaspidi **logo**).
	2. Lepinguga annab haldaja kasutajale õiguse ning kasutaja võtab kohustuse kasutada logo veterinaarravimite müümisel internetiapteegis lepingus ja Euroopa Parlamendi ja Nõukogu määruses (EL) 2019/6 sätestatud tingimustel.
2. **Lepingu kehtivus**
	1. Leping sõlmitakse tingimuslikult. Leping kehtib seni, kuni kehtib haldaja poolt kasutajale väljastatud Pet 24 veterinaarapteegi tegevusloaga antud internetiapteegi teenuse osutamise õigus.
	2. Kui kasutaja kaotab ajutiselt internetiapteegi teenuse osutamise õiguse, kaotab kasutaja vastaval ajaperioodil logo kasutamise õiguse.
	3. Kui kasutaja kaotab internetiapteegi teenuse osutamise õiguse alaliselt, kaotab leping kehtivuse.
3. **Poolte õigused ja kohustused**
	1. Kasutaja on kohustatud selgelt esitama logo igal veebisaidil, kus pakutakse veterinaarravimeid kaugmüügi teel.
	2. Kasutaja ei või logo kasutada ega reprodutseerida muul viisil või muus formaadis kui on lepingu punktis 3.1. ja 3.4 viidatud.
	3. Kasutaja veebilehel esitatud logo peab sisaldama hüperlinki veebilehele <https://www.ravimiamet.ee/turvaline-apteek>. Hüperlink peab olema alaline ja turvatud SSL sertifikaadiga.
	4. Logo peab olema kujutatud rakendusmääruse (EL) 2021/1904 lisas nimetatud tehnilistel tingimustel ning kasutaja võib logo omadusi muuta ainult viidatud dokumendis lubatud viisil ja piirides.
	5. Haldaja võimaldab ravimite kaugmüügi õiguse kehtivuse ajal logo kättesaadavuse kasutajale.
	6. Haldajal on õigus leping erakorraliselt ilma etteteatamistähtaega järgimata üles öelda, kui kasutaja rikub internetiapteegi teenuse osutamisega seotud nõudeid.
	7. Haldajal on õigus leping erakorraliselt ilma etteteatamistähtaega järgimata üles öelda, kui kasutaja rikub lepingu punktides 3.1.–3.4. sätestatud kohustusi.
4. **Lepingu muutmine**
	1. Lepingut on võimalik muuta poolte kirjalikul kokkuleppel.
	2. Haldaja ühepoolse digitaalselt allkirjastatud kirjaliku avalduse alusel muudetakse lepingut, kui see on vajalik seoses lepingu eset puudutava siseriikliku või Euroopa Liidu õiguse muutumisega.
	3. Punktis 4.2. nimetatud muudatus jõustub 10 tööpäeva jooksul pärast seda, kui kasutaja on digitaalselt allkirjastatud avalduse kätte saanud.
5. **Muud tingimused**
	1. Lepingu pooled täidavad lepingut heas usus ning vastavuses heade kommete ja tavadega.
	2. Lepingu või selle täitmisega seonduvad vaidlused lahendatakse läbirääkimiste teel kokkuleppe alusel. Läbirääkimiste ebaõnnestumisel lahendatakse vaidlus Tartu Maakohtu Tartu kohtumajas.
	3. Leping jõustub selle allkirjastamisel mõlema poole esindaja poolt.

(allkirjastatud digitaalselt) (allkirjastatud digitaalselt)

Katrin Kiisk Margus Merima

Ravimiameti peadirektor Pet24 OÜ